Stjórn SFÚ hefur sent frá sér ályktun vegna þeirrar stöðu sem upp er komin vegna viðskiptabanns Rússa gegn Íslandi . Stjórnin átelur utanríkisráðherra og stjórnvöld fyrir framgöngu sína í þessu máli og gagnrýnir að ekkert mat skuli hafa verið lagt á mögulegar afleiðingar þess að Ísland tæki þátt í þvingunaraðgerðum Bandaríkjanna og ESB gegn Rússlandi . SFÚ vekur athygli á því að um leið og útlit er fyrir að aðgerðir stjórnvalda muni valda stórútgerðinni tjóni rjúka ráðamenn til og boða bætur og styrki til sterkustu fyrirtækja landsins , sem hafa hagnast um stjarnfræðilegar fjárhæðir á undanförnum árum m.a. vegna mjög hagstæðrar gjaldtöku stjórnvalda fyrir aðgang að sameiginlegri auðlind þjóðarinnar og vegna samkeppnismismununar , sem viðgengst í sjávarútvegi . Sú mismunum er í þágu stórútgerðarinnar á kostnað annarra fyrirtækja í sjávarútvegi og í boði stjórnvalda . Einnig er bent á að smærri og meðalstór sjálfstæð fyrirtæki í sjávarútvegi vinna mun verðmætari afurðir úr makríl en stórútgerðin sem selur í miklu magni inn á ódýra markaði í Rússlandi og víðar . Verðmætustu afurðirnar eru unnar úr fiski , sem veiddur er af smábátum og gjarnan seldur á fiskmörkuðum . Þá gagnrýnir SFÚ harðlega að stjórnvöld hafa í þrjú ár ekkert gert með bein timæli frá Samkeppniseftirlitinu um úrbætur á samkeppnisumhverfi í sjávarútvegi heldur staðið vörð um samkeppnismismunun sem kemur í veg fyrir að þjóðin fái hámarksarð af auðlindinni í hafinu .